A Szovjetek palotája (, "Dvorec Szovetov") egy monumentális építészeti projekt volt a Szovjetunióban, Moszkvában az 1930-as években, egy kormányzati és kongresszusi központ létrehozására a Kreml közelében, a lerombolt Megváltó Krisztus-székesegyház területén, amely egyúttal Vlagyimir Iljics Leninnek is emléket állított volna. Az 1931 és 1933 között futó pályázatot Borisz Iofan építész nyerte meg egy neoklasszicista épület terveivel, amelyet később Vlagyimir Scsuko és Vlagyimir Gelfrejh közreműködésével egy gigantikus felhőkarcoló terveivé dolgozott át. Ha megépült volna, ez az épület lett volna akkoriban a világ legmagasabb épülete a 415 (csúcsdísszel együtt mérve 495) méteres magasságával. Az építkezést el is kezdték 1937-ben, de az 1941-es német megszállás miatt félbehagyták, és később sohasem folytatták, az addig felépített acélvázat 1941–1942-ben visszabontották, hogy erődítményekhez és hidakhoz használják fel. 1958-ban az épület alapjait az akkori világ legnagyobb uszodájának, a Moszkva uszodának az építéséhez használták fel. A lerombolt székesegyházat 1995 és 2000 között újjáépítették. A közelben egy metróállomást is elneveztek a Szovjetek palotájáról, ezt 1957-ben Kropotkinszkaja névre keresztelték át.